C 204/6
EL
Επίσημη Εφημερίδα της Ευρωπαϊκής Ένωσης
12.6.2023
Προκειμένου να διατηρηθεί η ευελιξία ως προς εποπτικές ανησυχίες που ενδέχεται να προκύψουν ad hoc, θα πρέπει τυχόν κοινές εποπτικές δραστηριότητες να μπορούν να επεκταθούν σε τομείς που δεν είχαν προβλεφθεί κατά τον χρόνο της εκάστοτε προηγούμενης ετήσιας αξιολόγησης.
Στο πλαίσιο αυτό η ΕΚΤ επικροτεί τη δυνατότητα των αρμόδιων αρχών των κεντρικών αντισυμβαλλομένων της ΕΕ να ζητούν συνδρομή στο πλαίσιο των εν εξελίξει εποπτικών εργασιών (11), σύμφωνα με την αρχή της «μη υποχρέωσης - μη απαγόρευσης».
Εάν συσταθούν ΜΕΟ κατά την πρόταση της Επιτροπής, η ΕΚΤ θα στηρίξει τη συμμετοχή των αρμόδιων εποπτικών αρχών των εκκαθαριστικών μελών στις ΜΕΟ, δεδομένης της σημασίας του δεσμού μεταξύ των εκκαθαριστικών μελών και των κεντρικών αντισυμβαλλομένων της ΕΕ, καθώς και των σχετικών κεντρικών τραπεζών έκδοσης και των φορέων επίβλεψης, δεδομένης της ευρύτερης συστημικής οπτικής τους όσον αφορά τη διαχείριση κινδύνων των κεντρικών αντισυμβαλλομένων.
1.2.
Ευρωπαϊκή Αρχή Κινητών Αξιών και Αγορών (ΕΑΚΑΑ)
1.2.1.
Ο ρόλος της EAKAA στην προώθηση της εποπτικής σύγκλισης και στον περιορισμό των διασυνοριακών κινδύνων Η εύρυθμη λειτουργία της ένωσης κεφαλαιαγορών απαιτεί στενά ευθυγραμμισμένες πρακτικές στην εποπτεία των κεντρικών αντισυμβαλλομένων της ΕΕ.
Αποσκοπώντας στην περαιτέρω προώθηση της εποπτικής σύγκλισης και τη συνεπή εφαρμογή του EMIR μεταξύ κεντρικών αντισυμβαλλομένων της ΕΕ η ΕΚΤ υποστηρίζει τις προτάσεις για ενίσχυση του ρόλου της ΕΑΚΑΑ ως μίας από τις Ευρωπαϊκές Εποπτικές Αρχές.
Ειδικότερα, η ΕΑΚΑΑ θα πρέπει να έχει δικαίωμα ψήφου στα σώματα και να γνωμοδοτεί για σχέδια εποπτικών αποφάσεων που αφορούν την ετήσια επανεξέταση και αξιολόγηση, τις απαιτήσεις περιθωρίου ασφαλείας και την ανάκληση των αδειών λειτουργίας.
Η ΕΚΤ υποστηρίζει επίσης την προτεινόμενη διαδικασία για τις γνωμοδοτήσεις της ΕΑΚΑΑ προς την αρμόδια αρχή του κεντρικού αντισυμβαλλομένου της ΕΕ (12).
Αυτό συνάδει πλήρως με την οριζόντια συμμετοχή της ΕΑΚΑΑ σε όλα τα σώματα, καθώς και με την εξ αυτής απορρέουσα μοναδική ικανότητά της και τον σημαντικό ρόλο της στην προώθηση της συνεπούς αξιολόγησης κοινών θεμάτων σε όλα τα σώματα.
1.2.2.
Διασυνοριακός συντονισμός σε καταστάσεις κρίσης Η ΕΚΤ αναγνωρίζει ότι υφίσταται ανάγκη ενίσχυσης του πλαισίου της Ένωσης για συντονισμό μεταξύ των σχετικών αρχών σε περίπτωση ακραίων καταστάσεων που επηρεάζουν ή είναι πιθανό να επηρεάσουν τους κεντρικούς αντισυμβαλλομένους της ΕΕ ή τις αγορές που εκκαθαρίζονται κεντρικά γενικότερα.
Αυτό είναι κρίσιμο τόσο για τον εντοπισμό και την αντιμετώπιση των κινδύνων μετάδοσης σε ολόκληρη την Ένωση, οι οποίοι ανακύπτουν από ακραίες καταστάσεις σε μεμονωμένους κεντρικούς αντισυμβαλλομένους της ΕΕ, σε πρώιμο στάδιο και με σκοπό την επίτευξη μιας καλά συντονισμένης ανταπόκρισης σε ενωσιακό επίπεδο σε τέτοιες καταστάσεις έκτακτης ανάγκης σε ολόκληρη την Ένωση.
Ένα πιο συγκεκριμένο πλαίσιο για καταστάσεις έκτακτης ανάγκης θα συμβάλει στην αποσαφήνιση των προσδοκιών των οικείων αρχών και των κεντρικών αντισυμβαλλομένων σχετικά με τα πρακτικά βήματα που πρέπει να ακολουθούνται, θα επιταχύνει την ανταπόκριση της Ένωσης σε τέτοιες καταστάσεις έκτακτης ανάγκης και θα μειώσει τον πιθανό κίνδυνο αντικρουόμενων προσεγγίσεων αυτών των αρχών.
Ως εκ τούτου, η ΕΚΤ χαιρετίζει την προτεινόμενη αναθεώρηση των διατάξεων για καταστάσεις έκτακτης ανάγκης (13), συμπεριλαμβανομένων της εξειδίκευσης των περιπτώσεων έκτακτης ανάγκης, του επίσημου συντονιστικού ρόλου της ΕΑΚΑΑ, της δυνατότητας της ΕΑΚΑΑ να ανακτά απευθείας τις πληροφορίες που είναι απαραίτητες για αυτόν τον συντονιστικό ρόλο και της εξουσίας της να εκδίδει συστάσεις σε καταστάσεις έκτακτης ανάγκης προς τις αρμόδιες αρχές, εφόσον επρόκειτο να επηρεαστούν περισσότεροι του ενός κεντρικοί αντισυμβαλλόμενοι της ΕΕ από την κατάσταση έκτακτης ανάγκης ή γεγονότα σε ενωσιακό επίπεδο επρόκειτο να αποσταθεροποιήσουν διασυνοριακές αγορές που εκκαθαρίζονται κεντρικά.
Μια καλά συντονισμένη ανταπόκριση σε σοβαρά ακραία γεγονότα που επηρεάζουν την κεντρική εκκαθάριση στην Ένωση απαιτεί την αποτελεσματική αλληλεπίδραση της εποπτικής επιτροπής κεντρικού αντισυμβαλλομένου με άλλες αρμόδιες αρχές.
Ως εκ τούτου, οι οικείες κεντρικές τράπεζες έκδοσης θα πρέπει πάντα να καλούνται στις συνεδριάσεις της εποπτικής επιτροπής κεντρικών αντισυμβαλλομένων οι οποίες συγκαλούνται όταν οι εξελίξεις στις χρηματοπιστωτικές αγορές ενδέχεται να έχουν αρνητικές επιπτώσεις στη ρευστότητα της αγοράς, στη μετάδοση της νομισματικής πολιτικής ή στην ομαλή λειτουργία των συστημάτων πληρωμών.
Αυτό θα εξασφάλιζε επίσης συνέπεια με την προσέγγιση του προτεινόμενου κανονισμού, κατά την οποία οι κεντρικές τράπεζες έκδοσης συμμετέχουν σε όλες τις συζητήσεις για τους κεντρικούς αντισυμβαλλομένους της ΕΕ (βλ. παράγραφο 1.3.1 κατωτέρω).
(11) Βλ.
άρθρο 1 σημείο 18 του προτεινόμενου κανονισμού, με το οποίο παρεμβάλλεται νέο άρθρο 23β παράγραφος 2δ στον κανονισμό EMIR.
(12) Βλέπε άρθρο 1 σημεία 12 και 17 του προτεινόμενου κανονισμού.
(13) Βλέπε άρθρο 1 σημείο 19 του προτεινόμενου κανονισμού.